DOI: 10.14457/tu.the.2018.1127
title: การใช้เครือข่ายในการเพิ่มประสิทธิภาพงานการข่าวกรอง กรมการปกครอง กระทรวงมหาดไทย

description: การศึกษา “การใช้เครือข่ายในการเพิ่มประสิทธิภาพงานการข่าวกรอง กรมการปกครอง กระทรวงมหาดไทย” นี้ เป็นการศึกษาวิจัยเชิงคุณภาพโดยมีวัตถุประสงค์ 1) เพื่อศึกษาปัญหา และอุปสรรคของโครงสร้าง ขั้นตอนการปฏิบัติงานและกระบวนการทำงานด้านการข่าวกรอง กรมการปกครอง กระทรวงมหาดไทย 2) เพื่อออกแบบความสัมพันธ์ของโครงสร้างและบทบาทในการขับเคลื่อนการทำงานร่วมกันเพื่อเพิ่มขีดความสามารถของงานการข่าวกรอง กรมการปกครอง กระทรวงมหาดไทย โดยใช้แนวคิดเครือข่ายการบริหารงานภาครัฐ วิธีดำเนินการวิจัยประกอบด้วย 1) การศึกษาจากข้อมูลเอกสาร แนวคิด ทฤษฎี และงานวิจัยที่เกี่ยวข้อง 2) การสัมภาษณ์แบบกึ่งโครงสร้างจากผู้ให้ข้อมูลแบบเจาะจงผลการศึกษาพบว่า ปัญหาและอุปสรรคที่มีผลกระทบต่อประสิทธิภาพของความสำเร็จตามเป้าหมายด้านการข่าวกรอง ได้แก่ ความถูกต้อง ความพอเพียง ความทันต่อเวลาและการนำไปใช้ประโยชน์ของข้อมูลข่าวกรองนั้น เกิดจากข้อจำกัดของการบริหารงานแบบราชการ ได้แก่ 1) โครงสร้าง บทบาทและอำนาจหน้าที่จากการทำงานของส่วนการข่าวฯ 2) ขั้นตอนการรวบรวมข่าวสารตามวงรอบข่าวกรอง 3) การบริหารทรัพยากรบุคคลและความรับผิดชอบของผู้ปฏิบัติงาน และ 4) การบริหารจัดการงบประมาณ ดังนั้น การศึกษาครั้งนี้จึงเลือกใช้เครือข่ายการบริหารงานภาครัฐเป็นหลักในการขับเคลื่อนการทำงานร่วมกันในการเพิ่มขีดความสามารถของงานการข่าวกรองเพื่อลดข้อจำกัดของกระบวนการปฏิบัติงานอันเกิดจากปัจจัยการบริหารงานภาครัฐดังกล่าว การสร้างการมีส่วนร่วมของภาคส่วนต่าง ๆ ที่เกี่ยวข้อง และสามารถตอบสนองต่อความสำเร็จของเป้าหมายในการปฏิบัติงานการข่าวกรองของกรมการปกครอง กระทรวงมหาดไทยได้อย่างประสิทธิภาพ คือ การอาศัยการปรับเปลี่ยนบทบาทของนักการข่าวและและศูนย์ข่าวปกครองภาคในรูปแบบของเจ้าหน้าที่ของรัฐ ผู้ประสานงาน และผู้กระทำการ เพื่อสร้างความสัมพันธ์กับตัวแสดงในรูปแบบและระดับ ต่าง ๆ ได้แก่ ภาคีหุ้นส่วนงานข่าวกรอง ผู้มีส่วนเกี่ยวข้องภาคส่วนต่าง ๆ และภาคประชาสังคม ซึ่งอยู่ในจังหวัด/กรุงเทพมหานคร อำเภอ/เขต ตำบล/แขวง และหมู่บ้าน/ชุมชนที่รับผิดชอบนั้น ๆ รวมทั้ง การขับเคลื่อนการทำงานร่วมกันโดยใช้มิติโครงสร้างและกลไกการประสานงานเพื่อส่งเสริม สนับสนุนและยับยั้งเครือข่ายขององค์กรที่เคลื่อนไหวทางเศรษฐกิจและสังคม การเมือง และการก่อการร้ายและชายแดน หน่วยงานภาครัฐ ภาคเอกชนและภาคประชาสังคม อันเป็นผลมาจากกระบวนการมีปฏิสัมพันธ์ระหว่างตัวแสดงในแต่ละภาคส่วนต่าง ๆ ทั้งที่เป็นทางการและไม่เป็นทางการ เช่น การเข้าร่วมประชุมในทุก ๆ ระดับ การประชุมสภากาแฟ การร่วมกิจกรรมสันทนาการ การพบปะสังสรรค์สมาชิกเครือข่ายในโอกาสต่าง ๆ ฯลฯ เพื่อให้บรรลุเป้าหมายในการจัดการประเด็นปัญหาสาธารณะร่วมกัน โดยบูรณาการทรัพยากรต่าง ๆ ของแต่ละเครือข่าย การแลกเปลี่ยนข้อมูล การแลกเปลี่ยนเครื่องมือ-อุปกรณ์ทางเทคนิค และการประสานความร่วมมือตามประเด็นกิจกรรมและปัญหาสาธารณะต่าง ๆ ที่มีร่วมกันของเครือข่ายในทุกระดับอย่างเสมอภาคกัน รวมทั้งการนำเทคโนโลยีสื่อสังคมออนไลน์ ได้แก่ ไลน์ ทวิตเตอร์ และ เฟซบุ๊ก มาช่วยในการประสานงาน การกระจายข้อมูล และการติดต่อสื่อสาร ซึ่งทำให้การรายงานข่าวกรองมีความสะดวก รวดเร็วต่อการใช้ประโยชน์ในการแจ้งเตือนและวางแผนเพื่อแก้ไขปัญหาสาธารณะในเชิงรุกให้แก่ผู้มีส่วนเกี่ยวข้องจากหน่วยงานรัฐด้วยความถูกต้อง รวดเร็ว และพอเพียงอย่างมีประสิทธิภาพ ทั้งนี้ ปัจจัยแห่งความสำเร็จที่สำคัญ คือ 1) การสร้างความไว้วางใจซึ่งกันและกันด้วยการสร้างความน่าเชื่อถือให้กับตนเองและหน่วยงานต้นสังกัด รวมทั้งการเป็นผู้ให้ข้อมูลที่ถูกต้อง เป็นประโยชน์และต่อเนื่อง และ 2) การมีส่วนร่วมของผู้มีส่วนเกี่ยวข้องด้วยการให้ค่าตอบแทนเป็นสิ่งจูงใจแก่สมาชิกผู้มีส่วนเกี่ยวข้อง การให้เกียรติยศ สถานะทางสังคมและชื่อเสียงเป็นสิ่งจูงใจ และปัญหาของกลุ่มบุคคลและองค์กรที่เคลื่อนไหวต่าง ๆ ในพื้นที่ได้รับการแก้ไขเยียวยาอย่างจริงใจ รวดเร็ว รวมทั้งได้รับการหยิบยกขึ้นมาพิจารณาและหาทางออกร่วมกันเพื่อให้เกิดความเป็นธรรมแก่ทุกฝ่าย